**АҾАР ҲАЗҴААРА АТӘЫ АНЫРҲӘО**

Аҿар рааӡара, урҭ амҩа иаша рықәҵара ианакәызаалакгьы аҧсуаа ирыцәтәымны иҟамызт. Шеи-шықәсала ҳмилаҭтә хаҿра мырӡӡакәа, абиҧарала инеимда-ааимдо, аихаҳашьеи нас ҧхьаҟатәи аҿиашьеи ирызҿлымҳан. Усҟан аиҳабы «дынцәан», иажәагьы ҕәҕәан. Иара аиҳабы ҳәа ҳазҿу ихаҭагьы «дыҕәҕәан». Башаӡа ирымҳәеит нас, еиҳабы дызмам нцәагьы димам ҳәа. Аиҳабы дҳамоуп, аха анцәа?.. Мамзаргьы азҵаара ықәҳаргылап даҽакала. Дызусҭадашь иахьа аиҳабы, уи рольс инаигӡозеи ҳаҧсуа жәлар рыҩнуҵҟа? Иаҵанакуазеи уи иажәа?

Аиҳабы иажәа иқәныҟәалатәуп. Аха аиҳабы ҳәа еиҭах зыӡбахә ҳамоу иажәа акагьы ианаҧсамха, изықәныҟәарызеи аҿар? Ҳәарада, аиҳабы иажәа, имч, иус уҳәа зеиҧшразаалакгьы иара ицклаҧшуа иалагоит. Узыцклаҧшуа иажәеи иуси анеиқәымшәа, абар арыцҳара. Арыцҳарақәа ррыцҳара.

Иахьа ҩыџьа-хҩы ахьааиқәшәо, ма иара ателехәаҧшраҿы аума, ирҭахы-ирҭахым, аҿар «рус» иаламцәажәар ргәы иауам. Аҿар еилкаауп, аха иарбан аӡбара зҭаххаз урҭ «рус»? Аҽеиҭанакыма асистема, рҽырыҧсахма аиҳаби аиҵби ирыбжьаз аизыҟазаашьақәа? Аҽаҧсахма аамҭа? Насгьы, иҽиҧсахма аиҳабгьы, иблаҟьама, иуҳәар ауазар, ирольқәеи ифункциақәеи? Изыхҟьазеи ас иаалырҟьаны ипатуи иаҳаҭыри рылаҟәра?

Раҧхьаӡа инаргыланы иҳәатәуп, ухы пату ақәуҵар, угьежьырагь пату уқәырҵоит. Исҳәарц исҭаху убриоуп, ицәыӡит аиҳабы «иҭыҧ», уи иахҟьаны – аиҵбы иҭыҧгьы. Ари зырҵабыргуа афактқәа маҷума? Џьара-џьара ҳқыҭақәа рҿы изҿу «аҩеиқәҭәара» атәы адагьы егьаҭахым. Аха абраҟагьы уаҩы иџьеишьаша, абри хыхь зыӡбахә сҳәаз «аҩеиқәҭәара» аиҳабацәа ахьалахәу ауп. Нас рхы шҧамҩаҧыргари аҿар?! Ас еиҧш иҟоу афактқәа аумаҷху, урҭ ҵҩа рымаӡам.

Аҳәынҭқарра аганахьала иуҳәозар, аҿар азҿлымҳара ирымоу еилкаауп.

Аҿар амҩа иашахь ркылгаразы, ҳаҧсуа жәлар рмилаҭ хаҿра амырӡразы акрызҵазкуа факторны иаанхоит ахатәы бызшәа инанагӡо ароль. Ҳхатәы бызшәа арҿиаразы иахьаҟара амчи, алшареи, аҭагылазаашьеи ҳаманы ҳҟамлацт. Иҳамазар ахақәиҭра, иазхарымҵацзаргьы иҳамазар ҳҳәынҭқарра, нас иарбану иаҳҧынгылоу? Еиҿыркаазар абызшәа арҿиаразы аҳәынҭқарратә фонд, уи аус ауазар, нас иарбан ҳазлацәажәара! Аха сгәанала, афондқәеи, даҽа џьоукых аофисқәеи рҿы ҳтәаны зны-зынла ҳхәышҭааратә цәажәарақәа абызшәа арҿиараҿы ҧхьацарак алдыршоны изыҟалом. Иаҭахызар ҟалап, ирацәаны ахатәы гәамчқәеи, ҷыдала аинициативеи раарҧшра. Аҿар «рус» аӡбара ҳҭахыҵәҟьазар, аҟазареи акультуреи рганахьалоуп аус шутәу. Абаҩхатәреи аҟыбаҩ бзиеи злоу аҿар цәыргалатәуп телехәаҧшрала, арадио ала. Урҭ рҟынӡа анеира залымшаргьы, иаҭахуп, иаҳҳәап, арҿиара знапы алаку рҩымҭақәа еидкыланы аҭыжьра. Аҿар реиҧыларақәа лассы-лассы еиҿкаалатәуп. Аус ауазароуп аҿар еидызкылаша хеидкылак. Аҧсны уи еиҿкаан зны, аха лыҵшәа дук аанашьҭуа изыҟамлеит иара аусура аныҧсыҽха.

Абраҟа исҳәарц сҭахуп даҽакгьы. Сара хаҭала аҿар сахьырхыҧхьаӡалоу аҟынтәи уи сгәы ишыҵахху иаансыжьыр сҭахым. Аҿар рпроблемақәа ианрылацәажәо, аиҧыларақәа, аилатәарақәа уҳәа анеиҿыркаауа, дара «зус» иалацәажәо рахьтә аӡәык-ҩыџьак рыда тәаӡам. Иҟоуп зынӡа иахьнармыҧхьогьы. Изыхҟьазеи уи, аудиториақәеи азалқәеи ҭшәахама? Убасеиҧш иҟоу ауснагӡатәқәа анрыдыркыло иахәҭаӡами, иаҳҳәап, Аҧснытәи аҳәынҭқарратә университет афакультетқәа зегьы рхаҭарнакцәа аӡәы-ҩыџьа алархәзар, иара убас ашколқәа рҿыаиҳабыратә классқәа рҵаҩцәагьы налаҵаны. Ас еиҧш иҟазҭгьы, сгәы иаанагоит, аиҳабацәеи аҿари реицәыхарара аҧыхра алыршара иаҳа имариахон ҳәа.

Аҿар «рус» ӡбашьа аманы иҟаӡам, аиҳабацәа рус ӡбахаанӡа, насгьы досу дызхагылоу дызхагылоу амаҵураҿы гәык-ҧсык ала, ҭакҧхықәрала иус дазнеиуа далагаанӡа, иара убасгьы џьоукы «девизс» ирымоу «уал багак» захьӡу рхадыршҭаанӡа.

Абас егьа иҟазаргьы, иҳамоуп иахьа аиҳабацәа бзиақәагьы, ҳзызхәыцша, ҳзышьклаҧшыша, зҟынтәи аҿырҧшы аагаша. Иҳагымзааит нас урҭ, иҳагымзааит ражәа ҟәышқәа. Ҳара аҿаргьы иаҳхамышҭааит, еиҳабы дызмам нцәагьы дышимам.

Агазеҭ «Аҧсны». – 2002 ш., №75-76.